CSP มั่นใจพลิกกลับเป็นกำไรตั้งแต่ Q1/59 เล็งจับมือพันธมิตรเสนองานเสา4G
CSP มั่นใจพลิกกลับเป็นกำไรตั้งแต่ Q1/59 เล็งจับมือพันธมิตรเสนองานเสา4G
16 พ.ย. 2558

นายวีรศักดิ์ ชัยสุพัฒน์ กรรมการผู้จัดการ บริษัท ซีเอสพี สตีลเซ็นเตอร์ จำกัด (มหาชน) หรือ CSP เปิดเผยว่า บริษัทมั่นใจว่าผลประกอบการปี 59 จะพลิกกลับมามีกำไรได้ตั้งแต่ไตรมาสแรก หลังจากปีนี้บริษัทได้มีการลงทุน 50 ล้านบาท ในการขยายโรงงานและซื้อเครื่องจักรใหม่ รองรับการผลิตสินค้าในกลุ่มงานวิศวกรรมและด้านความปลอดภัย โดยตั้งเป้าสัดส่วนรายได้จากผลิตภัณฑ์กลุ่มนี้ไว้ที่ 30%
ทั้งนี้ บริษัทตั้งเป้ารายได้ปี 59 เติบโต 10-15% จากปีนี้ และกำไรสุทธิจะเติบโตตามรายได้ โดยคาดว่าปริมาณขายจะเพิ่มขึ้น 15-20% ขณะเดียวกันบริษัทคาดว่าอัตรากำไรสุทธิ (Net Margin) ในปีหน้าจะกลับมาอยู่ในระดับ 7-8% ได้
นอกจากนั้น ภายหลังจากที่สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (สำนักงาน กสทช.) เปิดประมูลคลื่นความถี่ 4G เสร็จสิ้นเป็นที่เรียบร้อยแล้ว บริษัทมีแผนเข้าเสนองานเหล็กสำหรับเสาโทรคมนาคม บริษัทกับพันธมิตรมีความพร้อมในการผลิต จำหน่าย และติดตั้งผลิตภัณฑ์ดังกล่าวได้ทันทีหากมีการเริ่มลงทุนด้านระบบ        
สำหรับรายได้ปีนี้คาดว่าจะทำได้ 2.7 พันล้านบาท ต่ำกว่าปีก่อนที่ทำได้ 3.86 พันล้านบาท ซึ่งเป็นผลจากราคาเหล็กที่ปรับตัวลดลงกว่า 20% และการชะลอตัวของภาวะเศรษฐกิจการลงทุน โดยผลประกอบการงวด 9 เดือนบริษัทมีรายได้รวม 1,949.70 ล้านบาท ขาดทุนสุทธิ 129.56 ล้านบาท ไตรมาส 3 มีรายได้รวม 594.84 ล้านบาท ลดลงจากช่วงเดียวกันของปีก่อน 748.56 ล้านบาท และมีผลขาดทุนสุทธิ 30.51 ล้านบาท